L’Ajuntament de Burjassot signa un conveni de col·laboració amb el Club d’Handbol Burjassot
2025-07-24

L’Ajuntament de Burjassot i el Club d’Handbol Burjassot han signat un conveni de col·laboració el principal objectiu del qual és fomentar la modalitat esportiva de l’handbol en el municipi, a través d’actuacions dirigides a potenciar la pràctica d’aquest esport. L’acord ha sigut subscrit per l’alcalde, Rafa García i per Ignacio Gago Donet, president de l’entitat esportiva local, comptant amb la presència també del regidor d’Esports, Juan Gabriel Sánchez.

Amb aquest acord, l’Ajuntament es compromet a concedir al club esportiu una subvenció anual per import de 4.000 euros el primer any i de 2.500 els següents de vigència del conveni, per al desenvolupament de les activitats programades per l’entitat i establides en el conveni, dirigides a potenciar la pràctica de l’handbol entre la població de Burjassot. Així mateix, el Club d’Handbol podrà fer ús de diferents zones de les instal·lacions esportives municipals, com són el Poliesportiu i el Pebelló Cobert, tant per a entrenaments com per a partits de competició, en els dies i hores acordats per totes dues entitats.

Per la seua part i entre altres accions, el conveni estableix que el Club d’Handbol Burjassot es compromet a organitzar tornejos dins i fora del municipi, durant la temporada, per a promocionar la pràctica d’aquest esport; a donar a conéixer en els centres educatius que ho desitgen l’esport de l’handbol; a representar a l’Ajuntament de Burjassot en les competicions que realitze, a garantir l’efectiva igualtat d’accés, participació i representació de les dones en el club, a tots els nivells i a respectar les normes de funcionament de les instal·lacions municipals, entre altres.